钦定古今图书集成/理学汇编/字学典/第107卷 > 宋绶
## 钦定古今图书集成/理学汇编/字学典/第107卷 > 宋绶

按《宋史》本传：“宋绶，字公垂，越州平棘人。大中祥符元
年，赐同进士出身，仁宗迁兵部尚书、参知政事，谥宣
献。绶笔札精妙，帝多取其书字藏禁中。”

按《墨池编》：“公垂特工笔法，本朝以来言书者称李西
台与公垂云。”

按《书史》：宋宣献公作参政，倾朝学之，号曰“朝体。”
按《宣和书谱》，宋绶作字，尤为时所推右，然亦自喜其
书。在翰苑日，凡制槁必集成篇，至于点画，亦不妄作，
意其文必附书以垂后世耳。尝为小字正书，整整可
观，真是《黄庭经》《乐毅论》一派之法。在天圣、明道间，章
献明肃后闻绶书名，乃命楷法千文，以规仁祖。今绶
所书《千文》，实天章阁所藏之书也。其后佐我仁祖以
参大政，亦基于此。绶有子曰敏求，能世其家，凡当时
巨卿铭碣，必得“敏求”字为荣。故二宋之书，人到于今
称之。今御府所藏正书八：《草制草札、密表》、杜甫《谒庙
诗和》《园池诗笔》、飞白书上下二千文。

按《渭南集》：“宋常山公书法森严，实传锺、张古学。”
按《玉海》，“天圣五年十一月，上亲篆慈孝寺碑额，夏竦
撰文，宋绶书。”